Exposició. Cicle "Un alte lloc" 1/4. “My life Is Not Satisfied With Seeing” d'Arnau Ledesma
2025-02-27 20:00 - 2025-03-31 16:00 UTC | El Círcol de Reus, Plaça de Prim, Reus, Tarragona, España
Arnau Ledesma. “My life Is Not Satisfied With Seeing”. Exposició oberta al públic del 27 de febrer al 31 de març de 2025.
A My life Is Not Satisfied With Seeing es presenta l’obra de Ledesma dels últims cinc anys. Amb una combinació d’art figuratiu amb abstracció, l’artista fa una revisió de gèneres pictòrics tan tradicionals com el retrat o el paisatge, amb un rerefons social i polític, que arrenca amb obres creades durant la pandèmia de la covid-19 del 2019 al 2022. Amb un traç directe que marca ritmes vibrants, la pintura d’Arnau Ledesma està influïda per l’art mural, la música, la dansa, el cinema o el còmic underground, amb un procés d’investigació que parteix de l’ús dels materials i la seva descoberta, i acaba en la intencionalitat de produccions, que aparentment són casuals, on la matèria pictòrica i els bastidors tenen una clara presència. Les correccions i el procés creatiu no s’amaguen, sinó que aporten proximitat, fet que ens permet acostar-nos a les seves produccions disposats a desvelar les idees amagades en cada traç i la finalitat amb què van ser executades, la qual cosa genera capacitat de sorpresa, de dubte o en determinats casos, una certa angoixa.
Els personatges d’Arnau Ledesma ens miren des del fons de la tela amb un posat enigmàtic però sense incomoditat, com si l’artista hagués capturat un moment íntim, venen d’un lloc imprecís, esbossat amb camps de color que transmeten fred o calidesa, moviment, llum; a vegades sembla emergir, d’aquest fons indefinit, una cara o un rostre, personatges apuntats per un canvi en el color, la mateixa impressió que ens causa una imatge fotogràfica en la qual, quan es va positivar, s’han superposat diferents negatius per crear l’aparença de moviment,un efecte que ens fa pensar en espais habitats, en llocs on la vida és possible.
My life Is Not Satisfied With Seeing és el títol que hem donat a aquesta mostra “La meva vida —la nostra vida— no se satisfà amb veure. La mirada pot condicionar el que es mira i la manera en què ens relacionem amb el món.
Màrius Domingo, comissari del cicle.
